**Všeobecne záväzné nariadenie obce Rosina č. 3/2013**

**o miestnych daniach na rok 2014**

Obecné zastupiteľstvo v Rosine podľa zákona NR SR č. 582/2004 Zb. z. o miestnych daniach a miestnom poplatku za komunálne odpady a drobné stavebné odpady s použitím § 11 ods. 3 písm. g) zákona NR SR č. 369/1990 Zb. z. o obecnom zriadení v znení neskorších zmien a doplnkov vydáva pre katastrálne územie obce Rosina toto všeobecne záväzné nariadenie o miestnych daniach a miestny poplatok za komunálne odpady a drobné stavebné odpady na rok 2014.

**I.**

**Úvodné ustanovenia**

1/ Obec Rosina vyberá tieto miestne dane :

a) daň z nehnuteľností

b) daň za užívanie verejného priestranstva

c) daň za psa

d) daň za ubytovanie

e) daň za predajné automaty

f) daň za nevýherné hracie prístroje

g) miestny poplatok za komunálne odpady a drobné stavebné odpady

2/ Daň z nehnuteľností a daň za psa osobitne ustanovuje samostatné všeobecne záväzné nariadenie obce Rosina.

**II.**

**Daň za užívanie verejného priestranstva**

1/ Daň za užívanie verejného priestranstva sa platí za osobitné užívanie verejného priestranstva v katastrálnom území obce Rosina.

2/ Verejné priestranstvo obce Rosina tvoria všetky pozemky v obci okrem tých, ktoré sú vo vlastníctve fyzickej alebo právnickej osoby, alebo ku ktorým majú tieto osoby právo užívania. V pochybnostiach je obec oprávnená rozhodnúť, či sa v spornom prípade jedná o verejné priestranstvo.

3/ Osobitným užívaním verejného priestranstva sa rozumejú najmä :

a) umiestnenie zariadenia slúžiaceho na poskytnutie služieb

b) umiestnenie stavebného resp. predajného zariadenia

c) umiestnenie zariadenia lunaparku a iných atrakcií

d) umiestnenie skládky

e) trvalé parkovanie vozidla mimo parkoviska

4/ Daň platia fyzické alebo právnické osoby, ktoré užívajú verejné priestranstvo na účely uvedené v tomto VZN.

5/ Daň sa neplatí :

a) za kultúrnu a športovú akciu usporiadanú na verejnom priestranstve bez vstupného, alebo akciu ktorej celý výťažok je určený na charitatívne a verejnoprávne účely

b) za trvalé parkovanie motorových vozidiel osôb zdravotne postihnutých

6/ Základná sadzba dane je **0,50 €**  za každý aj neúplný m2 užívaného verejného priestranstva a každý aj neúplný deň. Daň sa vyberá počnúc dňom, keď sa začalo používanie verejného priestranstva až do dňa, keď poplatník oznámil písomne obecnému úradu, že sa používanie verejného priestranstva skončilo, zariadenie bolo odstránené a verejné priestranstvo uviedol poplatník do pôvodného stavu.

**III.**

**Daň za ubytovanie**

1/ Daň za ubytovanie platí prevádzkovateľ ubytovacieho zariadenia, ktorý poskytuje odplatné ubytovanie.

2/ Základom dane je počet prenocovaní fyzickej osoby, ktorá sa odplatne ubytuje v zariadení.

3/ Sadzba je **0,50 €** za lôžko na osobu a prenocovanie.

**IV.**

**Daň za predajné automaty**

1/ Daň za predajné automaty a prístroje, ktoré vydávajú tovar za odplatu, platí fyzická alebo právnická osoba, ktorá ich prevádzkuje, ak je na území obce povolené ich prevádzkovanie.

2/ Základom dane je počet predajných automatov. Sadzba je **35,00 €** za jeden predajný automat a kalendárny rok.

**V.**

**Daň za nevýherné hracie prístroje**

1/ Predmetom dane sú nevýherné hracie prístroje, ktoré sa spúšťajú alebo prevádzkujú za odplatu, pričom nevydávajú peňažnú výhru a sú prevádzkované v priestoroch prístupných verejnosti.

2/ Nevýherné hracie prístroje sú :

a) elektronické prístroje na počítačové hry

b) mechanické prístroje, elektronické prístroje, automaty a iné zariadenia na zábavné hry

3/ Základom dane je počet nevýherných hracích prístrojov. Sadzba je **100,00 €** za jeden nevýherný hrací prístroj a kalendárny rok.

**VI.**

**Miestny poplatok za komunálne odpady a drobné stavebné odpady**

**1. Základné ustanovenie**

1/ Miestny poplatok za komunálne odpady a drobné stavebné odpady (ďalej len „poplatok“) sa platí za komunálne odpady a drobné stavebné odpady, ktoré vznikajú na území obce.

2/ Ak ďalej nie je ustanovené inak, poplatok platí poplatník, ktorým je :

a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len "nehnuteľnosť"),

b) právnická osoba ktorá je oprávnená užívať, alebo užíva nehnuteľnosť nachádzajúcu sa na území obce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

3/ Ak má osoba podľa odseku 2 písm. a) v obci súčasne trvalý pobyt a prechodný pobyt, poplatok platí iba z dôvodu trvalého pobytu. Ak má osoba podľa odseku 2 písm. a) tohto ustanovenia v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu (to neplatí, ak je v obci zavedený množstvový zber).

4/ Poplatok od poplatníka v ustanovenej výške pre obec vyberá a za vybraný poplatok ručí :

a) vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí; ak nedošlo k určeniu zástupcu alebo správcu, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie.

b) správca, ak je vlastníkom nehnuteľnosti štát, vyšší územný celok alebo obec (ďalej len "platiteľ"). Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

5/ Ak viacero poplatníkov podľa odseku 2 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná oznámiť obci.

6/ Poplatková povinnosť vzniká dňom, ktorým nastane skutočnosť uvedená v odseku 2 a zaniká dňom, ktorým táto skutočnosť zanikne.

7/ Pôvodca odpadov zaistí, že zberné nádoby nebudú preplňované nad predpísanú užitočnú

hmotnosť, resp. objem. Je zakázané ukladať odpady v okolí zberných nádob pri ich preplnení.

8/ Pôvodca odpadov je povinný v prípade prepĺňania zberných nádob zabezpečiť zvýšenie počtu nádob. V prípade, že zvýšenie počtu alebo objemu zberných nádob nezabezpečí pôvodca, obec samotná nariadi zvýšenie kapacity zberných nádob.

9/ Program odpadového hospodárstva:

Pre systém zberu a vývozu odpadov v obci sa používajú typizované zberné nádoby o objeme 110 l, 240 l, 1100 l. Podmienky pre separovaný zber sú upravené osobitne.

10/ Práva a povinnosti osôb oprávnených vykonávať zber, prepravu a zhodnocovanie odpadu sú upravené osobitne v zmluvách s týmito osobami.

11/ Za zberný deň sa určuje streda a štvrtok v danom týždni.

**2. Určenie poplatku a sadzby poplatku**

1/ Ak je v obci zavedený množstvový zber, obec určí poplatok ako súčin frekvencie odvozov, sadzby a objemu zbernej nádoby, ktorú poplatník užíva v súlade so zavedeným systémom zberu komunálnych odpadov a drobných stavebných odpadov.

2/ V obci nie je pre fyzické osoby zavedený množstvový zber. Obdobím pre určenie poplatku je kalendárny rok (t. j. 365 dní). Obec určuje výšku poplatku nasledovne :

a) **fyzické osoby** - poplatník podľa § 77 ods. 2 písm. a) zákona č. 582/2004 Zb. o miestnych daniach, ako súčin sadzby poplatku a počtu kalendárnych dní v roku, počas ktorých má alebo bude mať poplatník v obci trvalý pobyt alebo prechodný pobyt alebo počas ktorých nehnuteľnosť užíva alebo je oprávnený ju užívať. Sadzba poplatku je týmto všeobecne záväzným nariadením stanovená **pre fyzické osoby sumou** **0,06** € **na 1 osobu/1 deň - t. j. 21,90 € ročne** na jedného obyvateľa

b) **právnické osoby - nepodnikatelia** - poplatník podľa § 77 ods.2 písm. b) zákona a **podnikatelia** - poplatník podľa § 77 ods. 2 písm. c) citovaného zákona - sadzba poplatku je stanovená **množstvovým zberom** nasledovne :

110 l zberná nádoba - **0,015 €/liter**

240 l zberná nádoba - **0,015 €/liter**

1100 l kontajnerová nádoba - **0,015 €/liter**

- frekvencia odvozov komunálneho odpadu je pre uvedené kategórie pôvodcov odpadu **týždenná**, t. j. 52 vývozov za kalendárny rok.

 3/ Pre právnické osoby a podnikateľov, ktorí majú prevádzku na území obce bude odvoz komunálnych odpadov zabezpečovaný na základe písomnej prihlášky do systému množstvového zberu.

 4/ Oprávnený vývozca je povinný vystupovať v súčinnosti s obcou a poskytovať jemu známe

 údaje o pôvodcoch komunálnych odpadov, ktorí nie sú zapojení do systému zberu komunálneho odpadu.

 5/ Držitelia odpadov, ktorí v súčasnosti nie sú účastníkmi schváleného systému zberu komunálnych odpadov na území obce, sú povinní sa prihlásiť na Obecnom úrade v Rosine do jedného mesiaca od nadobudnutia účinnosti tohto nariadenia (t. j. do 31. januára 2014).

Po doručení písomnej prihlášky do systému množstvového zberu obec zabezpečí vývoz odpadu a vyrubí poplatok jeho pôvodcovi rozhodnutím.

6/ Poplatník je povinný v priebehu zdaňovacieho obdobia oznámiť obci vznik poplatkovej povinnosti do 30 dní odo dňa vzniku tejto povinnosti a uviesť údaje rozhodujúce na určenie poplatku a to i v prípade ak došlo k zmene už ohlásených údajov:

a) meno, priezvisko, titul, dátum narodenia, adresu trvalého pobytu, adresu prechodného pobytu (ďalej len "identifikačné údaje"); ak je poplatníkom osoba podľa § 77, odseku 2 písm. b) alebo písm. c) zákona o miestnych daniach názov alebo obchodné meno, sídlo alebo miesto podnikania a identifikačné číslo (IČO)

c) identifikačné údaje iných osôb, ak za ne plní povinnosti poplatníka podľa § 77 ods. 7 zákona o miestnych daniach

d) ak poplatník požaduje zníženie alebo odpustenie poplatku je povinný podľa § 82 ods. 2 a 3 predložiť aj doklady, ktoré odôvodňujú zníženie alebo odpustenie poplatku.

**3. Vyrubenie poplatku**

1/ Poplatok fyzickým osobám a obyvateľom obce s trvalým alebo prechodným pobytom, ako aj vlastníkom nehnuteľností v katastrálnom území obce užívajúcim alebo oprávneným ich užívať, vyrubuje obec každoročne rozhodnutím na celé zdaňovacie obdobie.

2/ Ak obec sama alebo na základe ohlásenia podľa § 80 zákona o miestnych daniach zistí, že nastala skutočnosť, keď bol poplatníkovi vyrubený poplatok v nesprávnej výške alebo nastali skutočnosti, ktoré majú vplyv na zmenu výšky poplatku alebo na zánik poplatkovej povinnosti v priebehu zdaňovacieho obdobia, obec upraví výšku poplatku v nasledujúcom určenom období podľa okolností, ktoré nastali.

3/ V prípade narodenia dieťaťa sa poplatok platiteľa zvýši o čiastku zodpovedajúcu výške poplatku stanoveného ako súčin sadzby poplatku a počtu kalendárnych dní od prvého dňa mesiaca nasledujúceho po mesiaci narodenia dieťaťa do konca kalendárneho roka.

4/ V prípade úmrtia poplatníka sa poplatok zníži o čiastku zodpovedajúcu výške poplatku stanoveného ako súčin sadzby poplatku a počtu kalendárnych dní od prvého dňa mesiaca nasledujúceho po mesiaci úmrtia poplatníka do konca kalendárneho roka. Vypláca sa až po podaní žiadosti dediča, na základe právoplatného dedičského rozhodnutia.

**4. Splatnosť poplatku**

1/ Vyrubený poplatok je splatný do 15 dní odo dňa nadobudnutia právoplatnosti rozhodnutia.

2/ Rozhodnutie sa poplatníkom vydá na základe údajov z evidencie obyvateľov, ktorú vedie obec.

3/ Poplatníci, ktorým nebude doručené rozhodnutie do 31. marca 2014, sú povinní prihlásiť sa do 30. apríla 2014 na Obecnom úrade v Rosine za účelom určenia výšky poplatku.

4/ Spôsob vyberania poplatku:

a) v hotovosti do pokladne obecného úradu

b) poštovou poukážkou

c) bezhotovostným prevodom na účet správcu dane.

5) Obec môže určiť platenie poplatku prevyšujúceho 100,-€ v max. 2 splátkach ročne. Splátky

poplatku sú splatné v lehotách určených v rozhodnutí obce, ktorým sa určuje poplatok.

**5. Zníženie poplatku**

1/ Obec zníži poplatok o 50 % občanom dlhodobo pracujúcim a zdržujúcim sa mimo miesta trvalého bydliska, ak preukážu na základe podkladov určených vo VZN, že viac ako 90 dní v zdaňovacom období sa nezdržiavajú, alebo sa nezdržiavali na území obce, po predložení originálneho potvrdenia zamestnávateľa v danom roku, dokladu z úradu prihlasovania obyvateľstva, rezidentského povolenia, alebo iného hodnoverného dokladu preukazujúceho splnenie tejto podmienky a nahlásením tejto skutočnosti v termíne do 31. januára daného roku

pre prebiehajúce zdaňovacie obdobie (kalendárny rok).

2/ Obec zníži poplatok o 50 % študentom, učňom a žiakom študujúcim mimo miesta trvalého bydliska a bývajúcim v školských zariadeniach, či internátoch, po predložení originálneho potvrdenia o návšteve školy a dennom umiestnení v uvedených zariadeniach počas práve prebiehajúceho školského roka ak túto skutočnosť nahlásia najneskôr v termíne do 31. januára daného roku pre prebiehajúce zdaňovacie obdobie (kalendárny rok).

3) Ak potvrdenie nie je vystavené v slovenskom, alebo v českom jazyku, je potrebné k dokladu predložiť preložený preklad podpísaný poplatníkom.

4) Doklady podľa ods.1 nie je možné nahradiť čestným prehlásením.

**6. Vrátenie preplatku**

1/ Ak poplatník uhradil vyšší poplatok, ako bol povinný uhradiť, obec preplatok vráti do 30 dní od zistenia skutočnosti, najneskôr do 60 dní od skončenia obcou určeného obdobia, za ktoré bol poplatok uhradený.

**VII.**

**Záverečné ustanovenia**

1/ Ak nebudú dane zaplatené a odvedené včas alebo v správnej výške, obec ich vyrubí rozhodnutím.

2/ Ak vznikne poplatková povinnosť v priebehu zdaňovacieho obdobia podľa § 81 obec vyrubí pomernú časť poplatku rozhodnutím začínajúc dňom vzniku poplatkovej povinnosti až do konca príslušného zdaňovacieho obdobia. To znamená, že za jednotlivé mesiace do konca kalendárneho roka sa platí 1/12 sadzby dane, pokiaľ týmto VZN nie je stanovený iný spôsob vyberania a platenia dane.

3/ Pokiaľ v tomto všeobecne záväznom nariadení nie je podrobnejšia úprava, odkazuje sa na zákon č. 582/2004 Zb. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

4/ Na tomto znení návrhu VZN sa uznieslo Obecné zastupiteľstvo v Rosine na svojom mimoriadnom zasadnutí dňa 13. decembra 2013.

5/ Toto VZN nadobúda účinnosť dňa 1. 1. 2014.

 **Jaroslav Zábojník**

 starosta obce Rosina

Vyvesené: 25. 11. 2013

Zvesené: 13. 12. 2013

VZN vyvesené: 16. 12. 2013

VZN zvesené: 31. 12. 2013